A Bizottság 68/2003/EK rendelete

(2003. január 16.)

a statisztikai felmérésektől eltérő forrásokból származó információk felhasználásáról és a mezőgazdasági üzemek szerkezetére vonatkozó 2003. évi felmérés eredményeinek közlésére megállapított határidőkről

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 143/2002/EK bizottsági rendelettel [1] módosított, a mezőgazdasági üzemek szerkezetére vonatkozó közösségi felmérések szervezéséről szóló, 1988. február 29-i 571/88/EGK tanácsi rendeletre [2], és különösen annak 8. cikke (2) bekezdésére és II. melléklete 5. pontjára,

mivel:

(1) Néhány tagállam az 571/88/EGK bizottsági rendelet 8. cikkének (2) bekezdésével összhangban a Bizottság engedélyét kérte, hogy egyes jellemzők tekintetében felhasználhassa a statisztikai felmérésektől eltérő forrásból már rendelkezésre álló információkat.

(2) A szerkezeti felmérés eredményeinek nagy jelentősége van a közös agrárpolitika szempontjából. Mivel biztosítani kell az információk magas színvonalának fenntartását, a statisztikai felmérésektől eltérő forrásból származó adatok kizárólag akkor fogadhatók el, ha azok ugyanolyan megbízhatóak, mint a statisztikai felmérésekből származó adatok.

(3) A mezőgazdasági üzemek szerkezetére vonatkozó 2003. évi felmérésekből származó elemi adatainak közlésére biztosított határidőket a Bizottság állapítja meg, amelynek során figyelembe veszi a felmérések elvégzésének tagállamonként eltérő ütemezését.

(4) A közös agrárpolitika szempontjából a szerkezeti felmérés eredményeinek jelentősége és a naprakész adatok iránti növekvő igény miatt a felmérés adatait a lehető leggyorsabban fel kell dolgozni, és továbbítani kell a Bizottságnak (Eurostat).

(5) Az e rendeletben előírt intézkedések összhangban vannak az Agrárstatisztikai Állandó Bizottság véleményével,

ELFOGADTA EZT A RENDELETET:

1. cikk

(1) Dánia, Németország, Hollandia, Ausztria, Svédország és az Egyesült Királyság számára a mezőgazdasági üzemek szerkezetére vonatkozó 2003. évi felmérés tekintetében engedélyezik a statisztikai felmérésektől eltérő forrásból már rendelkezésre álló információk felhasználását. A felhasználható forrásokat e rendelet I. melléklete tartalmazza.

(2) Az (1) bekezdésben említett tagállamok meghozzák a szükséges intézkedéseket annak biztosítása érdekében, hogy ezen információk minősége legalább egyenértékű legyen a statisztikai felmérésekből származó információk minőségével.

2. cikk

A tagállamok a II. mellékletben megállapított határidőkön belül közlik a mezőgazdasági üzemek szerkezetére vonatkozó 2003. évi felmérésekből származó jóváhagyott elemi adatokat.

3. cikk

Ez a rendelet az Európai Közösségek Hivatalos Lapjában való kihirdetését követő 20. napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2003. január 16-án.

a Bizottság részéről

Franz Fischler

a Bizottság tagja

[1] HL L 24., 2002.1.26., 16. o.

[2] HL L 56., 1998.3.2., 1. o.

--------------------------------------------------

I. MELLÉKLET

A mezőgazdasági üzemek szerkezetére vonatkozó 2003. évi felmérés tekintetében a statisztikai felmérésektől eltérő felhasználható források:

Dánia: | Integrált Igazgatási és Ellenőrzési Rendszer |

Németország: | Integrált Igazgatási és Ellenőrzési Rendszer |

Hollandia: | Integrált Igazgatási és Ellenőrzési Rendszer Nemzeti Mezőgazdasági Üzemi Nyilvántartás |

Ausztria: | Integrált Igazgatási és Ellenőrzési Rendszer A szarvasmarhafélék azonosítási és nyilvántartási rendszere |

Svédország: | Integrált Igazgatási és Ellenőrzési Rendszer A szarvasmarhafélék azonosítási és nyilvántartási rendszere |

Egyesült Királyság: | Integrált Igazgatási és Ellenőrzési Rendszer A szarvasmarhafélék azonosítási és nyilvántartási rendszere Biogazdálkodási Nyilvántartás |

--------------------------------------------------

II. MELLÉKLET

A felmérés jóváhagyott elemi adatait a következő határidők szerint nyújtják be az Eurostathoz:

Tagállam | A felmérési időszak | Határidő |

Belgium | 2003. május | 2004.8.31. |

Dánia | 2003. május | 2004.8.31. |

Németország | 2003. május–június | 2004.12.31. |

Görögország | 2003. november–december | 2004.12.31. |

Spanyolország | 2003. október–december | 2004.12.31. |

Franciaország | 2003. október–december | 2004.12.31. |

Írország | 2003. június–augusztus | 2004.8.31. |

Olaszország | 2003. október–december | 2004.12.31. |

Luxemburg | 2003. május–június | 2004.8.31. |

Hollandia | 2003. április–június | 2004.8.31. |

Ausztria | 2003. december | 2004.12.31. |

Portugália | 2003. november – 2004. február | 2004.12.31. |

Finnország | 2003. május–november | 2004.8.31. |

Svédország | 2003. június | 2004.8.31. |

Egyesült Királyság | 2003. február–október | 2004.8.31. |

--------------------------------------------------